12. ΠΡΟΕΔΡΙΚΟΝ ΔΙΑΤΑΓΜΑ της 16/30 Ιουν. 1926 Περί απαγορεύσεως χρωματισμού εξωτερικών όψεων των εν Θεσσαλονίκη ανεγειρομένων οικοδομών. Έχοντες υπόψει τας διατάξεις του άρθρ. 9 του από 17 Ιουλ. 1923 Ν.Δ/τος «περί σχεδίων πόλεων κλπ.», αποφασίζομεν και διατάσσομεν. Άρθρ.1.-1.Απαγορεύεται ο χρωματισμός των εξωτερικών όψεων των εν Θεσσαλονίκη ανεγειρομένων οικοδομών δια χρωμάτων ή συνδυασμού τοιούτων αντικειμένων προφανώς εις την αισθητικήν. 2.Ο χρωματισμός των άνω όψεων θα εκτελήται συμφώνως προς τας διατάξεις του επομένου άρθρου. Άρθρ.2.-1.Επιτρεπόμενοι χρωματισμοί των κατά το προηγούμενον άρθρον όψεων είναι: α)Ο χρωματισμός του φυσικού ξεστού μαλακού λίθου και η απομίμησις τούτου (αποχρώσεις τεφροκίτρινοι εν γένει). β)Ο φυσικός χρωματισμός των τσιμεντολίθων και τσιμεντοκονιαμάτων. γ)Ο φυσικός χρωματισμός των μαρμάρων και απομιμήσεων τούτων (μαρμαροκονίαι). δ)Ο φυσικός χρωματισμός των ερυθρών (αποχρώσεις ερυθροκίτρινοι και κεραμόχροοι) οπτοπλίνθων. Ούτος, εφ’ όσον πρόκειται περί εξοχικού τύπου οικοδομών (πανταχόθεν ελευθέρων εντός κήπων), δύναται να χρησιμοποιηθή άνευ περιορισμού τινος κατ’ αρέσκειαν του ιδιοκτήτου, προκειμένου όμως περί των λοιπών κτιρίων επιτρέπεται μόνον εφ’ όσον χρησιμοποιείται δι’ ωρισμένα μέρη (κορωνίδες, διαζώματα, διακοσμητικά στοιχεία) και κατόπιν αδείας του γραφείου σχεδίου Θεσσαλονίκης. Επίσης προκειμένου περί των αυτών ως άνω εξοχικών οικοδομών δύνανται να επιτραπώσι και έτεροι ζωηροί χρωματισμοί. 2.Γενικώς οι κατά τα ανωτέρω χρωματισμοί δέον να ώσι της αυτής αποχρώσεως εφ’ όλων των μερών των όψεων της αυτής οικοδομής, απαγορευομένου του χρωματισμού ενίων όψεων ή μερών αυτών δια χρώματος διαφόρου προς το δια τα λοιπά μέρη χρησιμοποιηθέν. Τοιαύτη διαφορά χρωματισμού μερών των όψεών τινος επιτρέπεται μόνον οσάκις γίνεται χρήσις μαρμάρων ή απομιμήσεως τοιούτων, αλλά μόνον δι’ ωρισμένα μέρη της οικοδομής, οίον βάσιν, παραστάδας, κίονας, κιονόκρανα, κορωνίδας, πλαίσια και διακοσμητικάς εντοιχίσεις (λείας ή εν αναγλύφω επί των όψεων). 3.Εξαιρετικώς δύναται να επιτραπή παρέκκλισις από των ανωτέρω, οσάκις πρόκειται περί ειδικής κατασκευής (ως επί παραδείγματι εις τα βάθη των κεκαλυμμένων εξωστών) ή αρχιτεκτονικού χαρακτήρος επιτρέποντος διακόσμησιν δια χρωμάτων  επί ωρισμένων μερών. Δια τας περιπτώσεις όμως ταύτας απαιτείται προηγουμένη έγκρισις του γραφείου σχεδίου Θεσσαλονίκης. Επίσης δύναται να επιτραπή κατά τον αυτόν τρόπον η χρησιμοποίησις στιλπνών πλακιδίων κεχρωματισμένων δι’ ωρισμένα σημεία των όψεων, κατόπιν εγκρίσεως του γραφείου σχεδίου Θεσσαλονίκης. 4.Επί αμφισβητήσεως εις περίπτωσιν μη σαφώς προβλεπομένην υπο του παρόντος άρθρου αρμόδιον ν’ αποφασίση τυγχάνει το γραφείον σχεδίου Θεσσαλονίκης. Άρθρ.3.-Προς σαφεστέραν υπόδειξιν των επιτρεπομένων χρωματισμών εις τους ενδιαφερομένους η υπηρεσία δύναται να καταρτίζη υποδείγματα των βασικών αποχρώσεων τούτων, ων οι ενδιαφερόμενοι δύνανται να λαμβάνωσι γνώσιν προσερχόμενοι εις τα γραφεία της. Άρθρ.4.-Προκειμένου περί οικοδομών ανεγερθεισών προ της ισχύος του παρόντος και αντικειμένων προς τα δια τούτου οριζόμενα, οφείλουσιν οι ιδιοκτήται εντός προθεσμίας οριζομένης υπό του γενικού διοικητού Θεσ/νίκης, πάντως δε ουχί κατωτέρας των τριών μηνών από της προσκλήσεώς των υπό της υπηρεσίας εφαρμογής σχεδίου, να προβώσιν εις τον επαναχρωματισμόν, συμφώνως προς τας διατάξεις του παρόντος. Άρθρ.5.-Η μη συμμόρφωσις των ενδιαφερομένων προς τας υποδείξεις της υπηρεσίας δια την εφαρμογήν των διατάξεων του παρόντος συνεπάγεται την εφαρμογήν των διατάξεων του από 18 Μαρτ. 1926 Δ/τος «περί αυθαιρέτων κατασκευών κλπ.». Σελ. 521 - 155 Σχέδιο Πόλεως Θεσσαλονίκης 23.Ε.β.12 